[{"text_idx": "#000001", "text": "Mae gwaith yr Awdurdod wedi gweld llawer llwyddiant gan gynnwys agor Hafod Eryri, y ganolfan ymwelwyr ar gopa\u2019r Wyddfa, ac wedi ymateb i sawl her dros y degawdau."}, {"text_idx": "#000002", "text": "Er bod Eryri wedi ei dynodi\u2019n Barc Cenedlaethol ers 1951, dim ond yn 1996 ddaeth Awdurdod y Parc yn gorff annibynnol ac yn Awdurdod Cynllunio Lleol fel y mae heddiw."}, {"text_idx": "#000005", "text": "Daeth trafodaethau ar sut y dylai\u2019r Parc Cenedlaethol weithredu i ben yn 1952 gyda rhai yn awgrymu y dylai bwrdd annibynnol redeg y Parc tra bod eraill yn ffafrio rhoi pwerau i\u2019r Cynghorau Sirol."}, {"text_idx": "#000006", "text": "Cyrhaeddodd y trafodaethau gyfaddawd a sefydlwyd Cyd-Bwyllgor Ymgynghorol. Dechreuodd y Parc Cenedlaethol weithredu o ddifrif yn 1953 wrth i faterion godi megis diboblogi gwledig, dirywiad y diwydiannau traddodiadol a safonau byw isel."}, {"text_idx": "#000007", "text": "Roedd y 50au yn gyfnod pwysig yn hanes y Parc Cenedlaethol gan gynnwys dynodi Cwm Idwal fel Gwarchodfa Natur Genedlaethol a dewis logo i\u2019r Parc Cenedlaethol, sydd mewn defnydd hyd heddiw."}, {"text_idx": "#000008", "text": "Agorwyd Canolfan Wybodaeth gyntaf y Parc yn Llanrwst gyda Dolgellau yn agor yn 1959 ac yn denu 3,000 o ymwelwyr trwy\u2019r haf. Adeiladwyd maes parcio a gwylfan yn Nant Gwynant i geisio lliniaru problemau parcio."}, {"text_idx": "#000013", "text": "Agorwyd Canolfannau Croeso ym Mlaenau Ffestiniog a Llanberis gyda thros 18,000 yn ymweld a\u0302 chanolfan Llanberis yn ystod ei thymor cyntaf. Prynwyd hefyd yr hen reilffordd rhwng Pont y Wern Ddu a Morfa Mawddach a thros y blynyddoedd datblygwyd y llwybr hwn yn Llwybr Mawddach sydd bellach yn ymestyn i Ddolgellau."}, {"text_idx": "#000015", "text": "Yn 1974 daeth cyfrifoldeb am gynllunio a datblygu o dan adain y Parc Cenedlaethol gydag unrhyw geisiadau cynllunio y o fewn i\u2019w ffiniau i\u2019w bennu gan Bwyllgor y Parc Cenedlaethol."}, {"text_idx": "#000017", "text": "Lansiwyd cynllun bws Sherpa\u2019r Wyddfa i ddatrys problemau parcio mewn safleoedd poblogaidd drwy gludo cerddwyr i fannau cychwyn y teithiau."}, {"text_idx": "#000018", "text": "Dechreuodd yr 80au ar nodyn uchel wrth i Bencampwriaeth Canw\u0302io Byd gael ei gynnal yn y Bala gan ddenu pobl o bob cwr o\u2019r byd i Eryri. Roedd hyrwyddo\u2019r Parc Cenedlaethol yn bwysig iawn ac fe aeth y Swyddog Cyswllt Ieuenctid ac Ysgolion a\u0302 neges y Parc i\u2019r trefi megis Lerpwl, Manceinion a Birmingham."}, {"text_idx": "#000019", "text": "Yn 1983 prynodd Parc Cenedlaethol Eryri\u2019r adeilad ar gopa\u2019r Wyddfa gan y rheilffordd er mwyn rhoi cymorth a\u0302\u2019r gwaith atgyweirio cyn ei brydlesu\u2019n o\u0302l i\u2019r cwmni rheilffordd wedi gorffen y gwaith."}, {"text_idx": "#000020", "text": "Meithrinwyd mes o goedlannau Plas Tan y Bwlch a thyfwyd egin-blanhigion a rhoddwyd i Erddi Kew i ymdrin a\u0302 dinistr corwynt 1987."}, {"text_idx": "#000022", "text": "Gyda Deddf yr Amgylchedd 1995 daeth mwy o gyfrifoldeb ar Barciau Cenedlaethol Cymru a Lloegr drwy ychwanegu gwarchod a gwella bywyd gwyllt a diwylliant yr ardal a dyletswydd i feithrin lles economaidd a chymdeithasol cymunedau yn y Parc."}, {"text_idx": "#000023", "text": "Agorodd swyddfeydd newydd y Parc Cenedlaethol ym Mhenrhyndeudraeth wedi ei adeiladu o ddeunyddiau naturiol."}, {"text_idx": "#000027", "text": "Fe brofodd 2001 yn flwyddyn anodd wrth i glwy\u2019r Traed a\u2019r Genau unwaith eto fygwth y diwydiant amaethyddol yn ogystal a\u0302\u2019r diwydiant twristiaeth."}, {"text_idx": "#000028", "text": "Cafodd llawer o ddathlu ym mis Mehefin wrth i ledaeniad y clefyd arafu pan agorwyd rhan helaeth o lwybrau Eryri."}, {"text_idx": "#000030", "text": "Ym Mawrth 2012, dathlodd yr Awdurdod eu bod wedi prynu Yr Ysgwrn, Trawsfynydd, gan sicrhau dyfodol y ffermdy a\u2019r symbol o hanes cenedlaethol am flynyddoedd lawer i ddod."}, {"text_idx": "#000031", "text": "Yn 2014, mae Lo\u0302n Gwyrfai, llwybr aml-ddefnyddwyr newydd o Ryd-ddu i Feddgelert yn cael ei hagor fel rhan o Gylchdaith yr Wyddfa."}, {"text_idx": "#000033", "text": "Roedd 2020 yn flwyddyn heriol nid yn unig i\u2019r Parc Cenedlaethol ond i bawb dros y byd wrth i bandemig COVID-19 ledaenu\u2019n rhyngwladol a thrawsnewid bywydau dydd i ddydd dros nos."}, {"text_idx": "#000034", "text": "Bu\u2019n rhaid i Awdurdod y Parc Cenedlaethol gymryd camau heb ei debyg o\u2019r blaen i sicrhau diogelwch a lles y cyhoedd a staff y Parc Cenedlaethol gan gynnwys cau ardaloedd agored o fewn Eryri."}, {"text_idx": "#000035", "text": "Gwelodd y Parc Cenedlaethol ei diwrnod prysuraf mewn hanes yn ystod haf 2020, pan laciwyd rhai o\u2019r cyfyngiadau a roddwyd i rym yn sgi\u0302l y pandemig. Daeth heriau newydd i\u2019r Awdurdod a oedd yn ymwneud a\u0302 pharcio a thrafnidiaeth yn ogystal a\u0302 gor-dwristiaeth."}, {"text_idx": "#000036", "text": "Ar ddiwedd 2020, lansiwyd cynllun rheoli statudol y Parc Cenedlaethol, Cynllun Eryri. Adlewyrchodd y gwaith newid sylweddol ym meddylfryd yr Awdurdod wrth lunio\u2019r cynllun gan ddod a chydweithio a phartneriaethau i wraidd y gwaith o warchod a gwella\u2019r Parc Cenedlaethol."}, {"text_idx": "#000037", "text": "Er gwaetha\u2019r heriau syfrdanol, dathlodd yr Awdurdod 70 mlynedd ers dynodi Eryri yn Barc Cenedlaethol ar Hydref 18, 2021. Trefnwyd taith o ogledd y Parc yng Nghonwy i dde y Parc yn Aberdyfi i ddathlu\u2019r achlysur gydag aelodau a staff yn cerdded, beicio, padl-fyrddio a nofio rhannau penodol o\u2019r daith."}, {"text_idx": "#000038", "text": "Darganfyddwch hanes hawliau mynediad cefn gwlad."}]